Telupid, Sabah

Daerah Telupid ialah sebuah daerah di tengah negeri Sabah, Malaysia. Ia sebahagian daripada Bahagian Sandakan yang merangkumi Beluran, Kinabatangan, Sandakan serta Tongod. Pekan pentadbiran bagi Daerah Telupid ialah Telupid. Daerah ini dahulunya adalah sebahagian daripada Daerah Beluran.

 Sejarah 
Telupid mula berpenduduk sekitar tahun 1940 dan menjadi laluan utama untuk Kawat Maut Sandakan semasa Perang Dunia II. Pada masa itu, ia dihuni oleh masyarakat Dusun. Daerah ini dibentuk sekitar tahun 1965, tidak lama selepas Sabah menjadi sebahagian daripada Malaysia. Daerah ini dibangunkan berikutan perjanjian antara pemerintah Australia dan Malaysia untuk bersama-sama membina jalan raya. Berikutan ketersediaan jalan raya, sejumlah infrastruktur mula dibina di sana. Di bawah pentadbiran United Sabah National Organisation (USNO) pada tahun 1970, Telupid dijadikan daerah kecil. Pada tahun 2015, Telupid dinaikkan menjadi daerah penuh dengan majlis daerah dicadangkan untuk ditubuhkan.

 Pentadbiran 
Daerah Telupid berada di bawah pentadbiran Majlis Daerah Telupid yang berpusat di Pekan Telupid. Daerah Telupid juga merangkumi empat buah mukim iaitu mukim Liwagu, Ulu Labuk, Sapi dan Nangoh.

 Geografi 
Daerah Telupid berada di bahagian tengah negeri Sabah, bersempadan dengan;

 Daerah Beluran di utara
 Daerah Sandakan di timur
 Daerah Kinabatangan di tenggara
 Daerah Tongod di selatan 
 Daerah Ranau di barat

Bentuk muka bumi Daerah Telupid kebanyakannya merupakan kawasan berbukit bukau dan terdapat kawasan dataran lembah. Titik tertinggi di Daerah Telupid ialah Gunung Monkobo dengan ketinggian 1,713 meter, manakala Sungai terpanjang di daerah ini ialah Sungai Labuk.

 Demografi 
Berdasarkan bancian Malaysia 2020, jumlah penduduk di daerah Telupid ialah seramai 29,241 orang dengan kepadatan penduduk 13 orang perkilometer persegi yang dikategorikan sebagai taburan penduduk jarang. Majoriti penduduk di daerah Telupid merupakan Bumiputera, antaranya termasuklah etnik Kadazandusun, Orang Sungai, Dumpas, Tidung, Rungus, Bugis dan Melayu.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu436Bumiputera lain16,601Cina145India87Lain-lain564Bukan warganegara -11,408Jumlah29,241

 Agama 
Di daerah Telupid, agama Islam merupakan agama paling ramai penganut dengan peratusan lebih 53 peratus diikuti agama Kristian sebanyak 45 peratus. Penganut agama Buddha, Hindu dan penduduk yang tidak beragama mencatatkan kurang satu peratus. 
+Pecahan agama di Telupid (2020)AgamaJumlah pendudukIslam15,754Kristian13,383Buddha54Tidak beragama27Hindu23

 Lihat juga 
 Daerah di Sabah

 Bacaan lanjut 




 Rujukan 

Telupid